Jong seun verdrink in rivier | Maroela Media
'n Seun, vermoedelik tien jaar oud, het Saterdagmiddag in 'n rivier in Fourways, noord van Johannesburg, verdrink.
Ineke van Huyssteen, woordvoerder van ER24, het gesê paramedici is net na 16:00 na die toneel ontbied. Reddingswerkers het die seun op die bodem van die rivier aangetref en daarin geslaag om hom na die oewer te bring.
"Ondanks paramedici se beste pogings om die seun by te bring, is hy op die toneel dood verklaar," het sy gesê. Meer besonderhede oor die gebeure wat tot die seun se verdrinking gelei het, is nie bekend nie.
Dié voorval kom net 'n dag nadat 'n 24-jarige vrou van Parkwood in Johannesburg Vrydag in 'n swembad verdrink het. Maroela Media het vroeër berig die vrou se suster het haar glo in die swembad aangetref. Sy was by paramedici se aankoms op die toneel reeds dood.